Ek woon op ’n groterige erf in Pretoria-Oos en maak gebruik van munisipale en gryswater in my tuin. Aangeheg is ’n foto van ’n plaaginsek wat my lintblommetjies (Hy­poestes aristata) hierdie jaar feitlik heeltemal uitgeroei het.
Sandy, die lintblommetjie is gewoonlik ’n sterk groeier en sal goed in die herfs sy mooi blomme wys.
Baie van die plae is ook gasheerspesifiek en moontlik is dit ’n nuwe plaag wat sy kop begin uitsteek. Maar vir elke plaag is daar ook natuurlike beheer.
Soms gebeur dit dat dit net tydelik is. So, dit kan wees dat die plant hierdie seisoen normaliseer. Dit help nie om op die plant te spuit nie, want die waslagie beskerm die luise en die gif kan nie vatplek kry nie.
Daar is egter hoop. Jy moet jou plant met Kohinor behandel. Maak die plant hiermee nat sodat hy dit met sy wortels kan inneem en die plaag dus van binne bestry.
Hierdie middel is baie doeltreffend en hou die plant vir ’n jaar skoon. Ek sal dit doen as die plant eerskomende lente begin uitloop.
Wat jou huilbos betref, is daar duidelik ’n fout. Ek twyfel of dit droogte kan wees. Omdat dit nog jonk is, kan jy dit met ’n sistemiese swamdoder spuit, en as die swam nie die jong boom al vernietig het nie, behoort hy weer reg te kom.